Бен Джонсън
На Силия

Превод от английски: Александър Шурбанов, 1995

chitanka.info

На Силия[0]

С очите си вдигни наздравица за мен —

        с очи ще пия твойта красота.

Или една целувка в чашата си скрий —

        не ще потърся вино до смъртта.

Дълбока жажда в мен расте от ден на ден.

        Божествена напитка иска тя.

Но твойта сладост аз не бих сменил дори

        на Зевсовия сок за сладостта.

От ароматни рози сплетох ти венец.

        Във твоя чест бе тоя дар богат,

а и във негова — че щом го носиш ти,

        той винаги ще бъде свеж и млад.

Но ти с дъха си само като с лек ветрец

        докосна го и мигом прати го назад,

и оттогава той ухае и цъфти

        със твоето ухание и цвят.

[0] В Изданието на „Обсидиан“ е допусната грешка — стихотворението е озаглавено „На Силвия“. Името на лирическата Дама на сърцето в поезията на Бен Джонсън е Силия (Celia), съответно оригиналното заглавие е „To Celia“. Затова си позволих да коригирам името. — Бел. NomaD. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.